b"\n_START_ARTICLE_\nMogambo\n_START_SECTION_\nHandling\n_START_PARAGRAPH_\nVictor Marswell bor i Kenya og livn\xc3\xa6rer seg med \xc3\xa5 fange inn ville dyr som han selger til sirkus og dyrehager. En dag f\xc3\xa5r han uventet bes\xc3\xb8k av Eloise \xc2\xabHoney Bear\xc2\xbb Kelly som skulle m\xc3\xb8te en indisk maharaja der. Det viser seg at han allerede hadde reist uten \xc3\xa5 gi beskjed til henne , s\xc3\xa5 hun m\xc3\xa5 bli v\xc3\xa6rende i \xc3\xa9n uke f\xc3\xb8r hun kan reise hjem igjen med b\xc3\xa5ten. I l\xc3\xb8pet av denne tiden innleder hun en fl\xc3\xb8rt med Victor. Til Honey Bears store skuffelse er imidlertid ikke han interessert i noe seri\xc3\xb8st med henne og hun reiser med b\xc3\xa5ten som planlagt. Med samme b\xc3\xa5ten ankommer ogs\xc3\xa5 antropologen Donald Nordley og hans kone Linda. Donald har planer om \xc3\xa5 studere gorillaer og har betalt Victor for \xc3\xa5 f\xc3\xb8re ham til dem. Samme kveld som hun har reist kommer Honey Bear tilbake p\xc3\xa5 grunn av problemer med b\xc3\xa5ten hun reiste med. Hun blir sv\xc3\xa6rt sjalu da hun innser at det er i ferd med \xc3\xa5 oppst\xc3\xa5 f\xc3\xb8lelser mellom Victor og Linda._NEWLINE_Victor planlegger \xc3\xa5 sl\xc3\xa5 to fluer i en smekk og \xc3\xb8nsker \xc3\xa5 fange inn en liten gorilla som han kan selge videre n\xc3\xa5r han skal f\xc3\xb8re ekteparet Nordley til flokken. Han starter reisen sammen med medhjelperne sine og ekteparet Nordley. Honey Bear blir ogs\xc3\xa5 med dem, ettersom hun kan reise hjem med b\xc3\xa5t fra en av stoppene deres p\xc3\xa5 veien. Forholdet mellom Victor og Linda blir stadig mer seri\xc3\xb8st, og alle skj\xc3\xb8nner hva som foreg\xc3\xa5r utenom Donald. De blir derfor enige om at Victor skal fortelle det til han. Victor innser imidlertid at Donald kan tilby henne et langt bedre liv enn det han selv kan og ombestemmer seg. Like etterp\xc3\xa5 blir Donald nesten angrepet av en rasende gorilla, men Victor skyter den og redder livet hans._NEWLINE_Victor reiser tilbake til leiren og drikker seg full. Han blir opps\xc3\xb8kt av Honey Bear som skj\xc3\xb8nner hva som har skjedd. Mens de sitter tett omslynget og drikker sammen blir de tatt p\xc3\xa5 fersken av Linda. Victor later da som han bare hadde utnyttet henne og aldri mente noe seri\xc3\xb8st, noe som f\xc3\xb8rer til at hun blir rasende og skyter han. Like etterp\xc3\xa5 kommer Donald stormende inn. Han hadde h\xc3\xb8rt sladder om forholdet og ble bekymret. Honey Bear lyver og sier at Linda skj\xc3\xb8t Victor da han pr\xc3\xb8vde \xc3\xa5 forf\xc3\xb8re henne, og at ingenting har skjedd mellom dem. Donald tror henne. Neste dag skal Honey Bear reise hjem og Victor bestemmer seg for \xc3\xa5 fri til henne. Hun takker imidlertid nei og setter seg p\xc3\xa5 b\xc3\xa5ten. Like etterp\xc3\xa5 ombestemmer hun seg og kaster seg ut i vannet og l\xc3\xb8per tilbake til han.\n_START_SECTION_\nProduksjon\n_START_PARAGRAPH_\nP\xc3\xa5 1950-tallet produserte Metro-Goldwyn-Mayer nyinnspillinger av flere av sine eldre filmsuksesser. John Lee Mahin fikk i oppgave \xc3\xa5 oppdatere manuset til Fristelser (1932). Clark Gable, Jean Harlow, Gene Raymond og Mary Astor spilte hovedrollene i denne filmen, som var basert p\xc3\xa5 teaterstykket Red Dust, skrevet av Wilson Collison. Det hadde premiere p\xc3\xa5 Broadway 2. januar 1928, med Curtis Cooksey, Sydney Shields, Jerome Collamore, Lenore Meyrick-Sorsby og Leonard Mudie i hovedrollene. Mahin hadde ogs\xc3\xa5 skrevet manuset til den f\xc3\xb8rste filmversjonen. Handlingen i b\xc3\xa5de teaterstykket og den f\xc3\xb8rste filmen foregikk i Indokina, men etter suksessen med Kong Salomos miner (1950), som ble spilt inn i Afrika, besluttet filmselskapet \xc3\xa5 legge handlingen i nyinnspillingen til Kenya og Tanganyika. Filmen fikk tittelen Mogambo og alle rollefigurene fikk nye navn._NEWLINE_John Ford lot seg ikke imponere over selve historien i filmen, men aksepterte likevel tilbudet om \xc3\xa5 regissere den, ettersom innspillingen skulle foreg\xc3\xa5 i Afrika. Gables siste filmer hadde ikke v\xc3\xa6rt suksessfulle, men han var likevel en popul\xc3\xa6r skuespiller og fikk gjenta den mannlige hovedrollen i nyinnspillingen. Ford \xc3\xb8nsket Maureen O'Hara i rollen som Eloise \xc2\xabHoney Bear\xc2\xbb Kelly, men b\xc3\xa5de MGM og Gable insisterte p\xc3\xa5 Ava Gardner. Deborah Kerr ble vurdert i rollen som Linda Nordley, men Ford var negativ til dette. Greer Garson ble ogs\xc3\xa5 s\xc3\xa5vidt vurdert, f\xc3\xb8r det ble bestemt \xc3\xa5 finne en nykommer. Ford ble begeistret da han s\xc3\xa5 en pr\xc3\xb8vespilling Grace Kelly hadde gjort for 20th Century Fox. MGM mente at hun var \xc2\xabordin\xc3\xa6r, kjedelig og uinteressant\xc2\xbb, men Ford insisterte p\xc3\xa5 at hun hadde \xc2\xabgod avstamning, kvalitet og klasse\xc2\xbb. Kelly fikk b\xc3\xa5de rollen og en sju\xc3\xa5rskontrakt med MGM etter \xc3\xa5 ha pr\xc3\xb8vespilt for dem. Senere fortalte hun at muligheten til \xc3\xa5 jobbe med Ford og Gable, samt at innspillingen skulle foreg\xc3\xa5 i Afrika, var grunnen til at hun signerte kontrakten. Fords bror, Francis Ford var mest sannsynlig tiltenkt rollen som skipper, men d\xc3\xb8de f\xc3\xb8r produksjonen begynte. Rollen ble spilt av Laurence Naismith._NEWLINE_Ford ankom Nairobi i Kenya 17. oktober 1952. Skuespillerne m\xc3\xb8ttes p\xc3\xa5 New Stanley Hotel i Nairobi i begynnelsen av november, noen dager f\xc3\xb8r innspillingen startet, for \xc3\xa5 bli vant til klimaet og f\xc3\xa5 en mer solbrun hud. Kelly hadde ogs\xc3\xa5 l\xc3\xa6rt seg litt grunnleggende swahili. Gable hadde f\xc3\xa5tt tilsendt v\xc3\xa5pen og jaktantrekk og ble tatt med p\xc3\xa5 jakt av Carr Hartley, som hadde ansvaret for \xc3\xa5 fange de ville dyrene som skulle v\xc3\xa6re med i filmen. Innspillingen skulle vare i 67 dager og MGM hadde bygget en stor og veltilpasset leir ved Kagera, med en egen flystripe. Enkelte scener ble spilt inn i Kenya, Uganda og Fransk Ekvatorial-Afrika. Filmselskapet leide ogs\xc3\xa5 inn flere hundre stammekrigere fra ulike deler av Afrika som statister. Ford var kjent som en dyktig, men t\xc3\xb8ff regiss\xc3\xb8r, noe alle hovedrolleinnehaverne fikk erfare. Gardners ektemann Frank Sinatra var med henne deler av innspillingen, men forholdet deres var turbulent og de kranglet h\xc3\xb8ylytt p\xc3\xa5 kveldstid. Det ryktes at Gable og Kelly innledet et forhold under innspillingen av filmen, men ingen av dem \xc3\xb8nsket \xc3\xa5 bekrefte dette. Gardner og Kelly p\xc3\xa5 sin side utviklet et \xc3\xa5relangt vennskap._NEWLINE_Mau Mau-oppr\xc3\xb8ret i Kenya skapte bekymring for sikkerheten. Britene hadde erkl\xc3\xa6rt unntakstilstand i omr\xc3\xa5det, og b\xc3\xa5de regiss\xc3\xb8r og hovedrolleinnehavere m\xc3\xa5tte b\xc3\xa6re v\xc3\xa5pen. Det oppstod flere andre faretruende hendelser under innspillingen. En kameramann ble nesten drept da han ble angrepet av tre neshorn. John Hancock, assisterende regiss\xc3\xb8r hos MGMs britiske studio, ble drept, sammen med to lokale arbeidere, da bilen hans gikk rundt under filmingen i Kenya. Innspillingen i Afrika var fullf\xc3\xb8rt i slutten av januar 1953 og skuespillerne hadde deretter en kort pause. I februar 1953 ble innend\xc3\xb8rsscenene spilt inn i MGMs studio i Elstree Way, og hovedrolleinnehaverne bodde p\xc3\xa5 Savoy Hotel i London._NEWLINE_Til tross for at Mogambo ikke var like dristig som Fristelser, fikk den problemer med sensuren grunnet en scene der rollefiguren Victor Marswell oppdager at rollefiguren Eloise \xc2\xabHoney Bear\xc2\xbb Kelly bruker en utend\xc3\xb8rsdusj. Sensurmyndighetene mente at scenen m\xc3\xa5tte klippes ned.\n_START_SECTION_\nMottakelse\n_START_PARAGRAPH_\nFilmen ble godt mottatt b\xc3\xa5de av kritikerne publikum, og f\xc3\xb8rte til \xc3\xb8kt popularitet for b\xc3\xa5de Gardner og Kelly. Gable fikk ogs\xc3\xa5 en oppsving i karrieren, som varte helt frem til hans d\xc3\xb8d sju \xc3\xa5r senere. Variety var positive og mente nyinnspillingen ga historien en ny og frisk innpakning. Bosley Crowther i The New York Times var litt skuffet over at kj\xc3\xa6rlighetsdramaet var det dominerende i filmen og ikke spenningen ved at handlingen foregikk i Afrika. Han mente at Fords regi var \xc2\xabsolid\xc2\xbb og roste Gables rolletolkning, men syntes det var Gardner som \xc2\xabstjal showet\xc2\xbb."